অবশেষে ভোটার তালিকায় নাম উঠবে, নির্বাচনে প্রতিনিধি বেছে নেওয়ার কর্মকাণ্ডে সামিল হতে পারার সম্ভাবনায় রীতিমতো গর্বিত বছর ৬২-র বন্ধু রুইদাস, ৫৮-র অর্জন মণ্ডল, ৮৫-র গুলশন ভুঁইয়া, ৮২-র ভানু মাহাতো, ৫৬-র নিয়তি দাস, ৪৫-এর শেফালি বসু, ৪৪-এর রানি বক্সিরা। ভানু, নিয়তি, শেফালিরা সোমবার বলেন, 'আমরা যে যেমন পারি, চিকিৎসার কাজে সাহায্য করি। সুস্থ হয়েও কেউ বাড়ি ফিরিনি। আগে কখনও ভোট দেওয়ার সুযোগ পাইনি। ভোটার কার্ডই নেই। কিন্তু আমাদের ভোটার কার্ড থাকা কত জরুরি, সেটা আজ বিডিও সাহেব এসে সিস্টারদের বোঝালেন। আমরা অভিভূত!' অর্জুন, গুলশনরা বলেন, 'ওঁরা আমাদের হয়ে ফর্ম ভরে দিলেন। এ মাসের শেষে ভোটার কার্ড দেওয়া হবে বলে জানিয়েছেন। গর্ব হচ্ছে। আমাদের ভোট দেওয়ার সুযোগ নেই। এই প্রথম সে সুযোগ পাব!' অন্য এক আবাসিকের কথায়, 'সামান্য অসুখের কারণে আমাকে বাড়ির লোক বের করে দেয়। বহু বছর হল ভালো হওয়ার পরেও ঘরের মানুষ আর ফিরিয়ে নেয়নি। এঁরাই আমাদের পরিবার।' তাঁরা জানালেন, কেন প্রতিনিধি নির্বাচনের অধিকার নেই, ভোট এলে সে প্রশ্নটা মাথা চাড়া দিত। সেই যন্ত্রণার হাত থেকে এ বার মুক্তি পাবেন বলে তাঁদের আশা। নাম প্রকাশে অনিচ্ছুক এক সিস্টার বলেন, 'বিডিও সাহেব ও তাঁর সহকর্মীদের এই উদ্যোগে আমরা খুশি। মানবিক প্রকল্পে সহায়তার চেষ্টাও করবেন বলেছেন।'